정조 7년
癸卯十月初十日辰時。上御誠正閣。大臣備局堂上引見入侍時。領議政鄭存謙。行知中樞府事具善復。行司直李命植。左參贊金華鎭。右參贊鄭昌聖。禮曹判書徐有隣。工曹判書鄭民始。行副司直鄭一祥。刑曹判書嚴璹。兵曹判書李𡊠。判尹金履素。左尹李柱國。行副司直徐有大。吏曹參判趙時俊。行都承旨沈豐之。行左承旨朴祐源。記事官李祖承。事變假注書崔雲翰。兼春秋金健修金鳳顯。副校理林濟遠。掌令李延伋。以次進伏訖。存謙曰。日氣乍寒。聖體。若何。上曰。一樣矣。存謙曰。王大妃殿氣候。若何。上曰。一樣矣。存謙曰。惠慶宮氣候。若何。上曰。一樣矣。存謙曰。伏見夜下綸音。則我殿下憂民之聖意。藹然於十行之間。諸條蠲免。皆出於特恩。臣等攢手擎讀。實不勝欽仰之至。南俗雖頑。苟有人心者。孰不感服乎。上曰。年事荐歉。民不聊生。而湖南尤是根本之地也。須有拔例之擧。然後庶可有一分息肩之道。故不得不如是眷眷矣。上曰。綸音已爲謄送於完營乎。有隣等曰。然矣。仍命時俊曰。印出件草本持入。存謙曰。臣於昨日嶺南分等之草記也。未及覺察。不爲區別。而只從道狀。矇然入啓。誠極惶悚矣。上曰。卿言過矣。嶺伯狀辭。不過謄報京畿綸音也。方面之任。何等體重。分等之啓。尤當審愼。則此道臣何乃若是疎忽之甚耶。大抵歉荒之歲。曰尤甚。曰之次。曰稍實。分以三等其邑。而三等之中。又不無淺深之別。非但一道爲然。以一國言之。南北有殊。東西不同。理之所然。夫安有通八路。而無少差別乎。今年畿湖關北。雖爲失稔。而惟嶺南。旣是八路中稍實之道。則今此道臣之啓至請尤甚邑三分一。與畿湖比而同之。甚非分憂之意。至於面里分等。則以稍實邑之尤甚面里。與共於尤甚邑之尤甚面里。元無區別之語。而混淪說去。無以適從。誠爲可駭矣。存謙曰。臣於待罪嶺南時。沿邊諸邑。至有設賑之擧。而新還則法意甚重。故不敢仰請停退矣。大抵新還停退之事。旣係特恩。則道臣之直請停退。誠爲遽然矣。然昨於草記批旨中。以益下之事爲敎。臣與諸備堂相議。則雖不無甲乙之論。而道臣旣已陳請矣。臣意則只就尤甚邑尤甚面里。分數停退。好矣。上曰。曾經道伯人。參以聞見。陳達。可也。命植曰。今年嶺南農形。雖云稍勝。豈無若而邑被歉處。而旣非通一道大無則新還之分數停退。已無前例。此不過民人輩。昨年再昨年之已事。視作應然。擧懷分外之希望。且當秋成之初。民情例皆愁怯。故道臣此請。似出於浮動之致。以聖上軫恤一視之念。雖有益下之敎。大臣亦不敢不爲仰體之道。而臣意則以爲。毋論分數之多寡。直爲勿施似宜矣。華鎭曰。此雖格外之請。而道臣旣發其言。則自朝家有難一節防之。依昨年例。略略分俵。似好矣。上曰。昨年再昨年。雖有已例。而尤甚邑。極不過四分一。則今此三分一之請。果何事耶。有隣曰。昨年雖有尤甚邑停退之命。而就其稍實邑舊還中。收捧其停退之數。故還穀則不爲減縮矣。上曰。嶺農比諸畿湖。雖曰稍有間焉。民之待哺一也。道臣不請則已。旣聞之後。今不可置之勿論。以缺其望。而自下直請。前所未有。此路一開。後弊不些。諸備堂之意。以爲何如。然且尤甚云云。卽就本道中。尤甚處而言。則與畿湖尤甚邑。不可同日而語。民情亦有緩急之殊。臨歲停捧。未爲不可。諸臣指一仰奏。可也。善復曰。歉歲捧還之法。例於歲末停捧。故守令之善爲捧糴者。每過於朝家之定數。其效甚多。新還停退之請。寔出於依近例之意。減數許施。以慰民情。似好矣。昌聖曰。新還旣係嗣歲種糧之需。恐不可許施。而他道旣行之例。不可於嶺南已之。至歲末停捧。好矣。有隣曰。新還停退之請。雖有遽然之嫌。而自朝家防之。恐涉如何。及今分數停退至於歲末。則更勿停捧。似宜矣。民始曰。臣之所常憂悶者。新還停退。乃是格外恩典。自下不得直請之故。如辛壬之歉荒。不至如此。而近來視以常例。無難直請。穀簿有限。民慾難副。前頭實有恩渴之念。今雖分數停退。歲末必多觀望之弊矣。一祥曰。還上停捧。每患利歸於吏鄕。實難惠及於小民。而至於面里分等。尤難區別。尤甚面猶有稍實之民。稍實之里。亦有尤甚之民。預爲停捧未必爲均惠之政。姑待歲末。徐議停捧。恐似得宜矣。璹曰。糴法甚重。自下停退。不可直請之事。此旣格外之典。則豈以道伯之陳請爲拘耶。歲末停捧。似宜矣。𡊠曰。還上法意。至爲嚴重。則爲道臣者。直請停退。實爲遽然。而旣已登聞之後。則嶺農雖優於畿湖。民情之顒望。亦已切矣。自朝家防塞。恐涉如何。比昨年分數。略爲停退。似宜矣。履素曰。臨歲停捧。則利歸奸鄕。惠未下究。及今分數停退。似好矣。有大曰。嶺南農事。最優於他道。不可遽然停退矣。祐源曰。還上停退甚重。自下直請。恐未安矣。豐之曰。自下直請。誠爲未安。而旣已陳聞之後。不可無闊狹之擧矣。上曰。今不可分數停退。至歲末停捧之說。此雖守經之論。然自下旣已陳請。則自上有難防塞。且領相以分數停退爲言。苟利於民。有何所惜。更陳之。存謙曰。還餉法意。至嚴且重。而當年所捧。尤是嗣歲之之資。故從前之分數停退。出自特恩。而未嘗有自下煩請之事。而今此嶺伯分等狀啓。直請三分一停退。事未前有。大關後弊。嶺南年事。雖曰稍違於始料。豈可比同於畿湖。而畿湖之所不敢直請者。遽然直請。故臣於昨日。草記防塞矣。批旨內。至有更思益下之命。軫念嶺民之意。溢於辭表。臣不敢膠守初見。而大體糴法。則不可不嚴立。且雖以便民之政言之。不當捧之。昨年停還。忽地提說。當捧之今年新還。容易請退。本末倒置。取捨乖當。至於三等邑名色。旣已區別。而面里則尤甚邑尤甚面里。比同於稍實邑尤甚面里者。尤爲矇然。以此以彼。非比尋常做錯。當該監司李秉模罷職。旣奉益下之批。宜有仰體之擧。嶺南尤甚面里五分一。尤甚邑之次面里。之次靈山等五邑尤甚面里。六分一。特爲停退事。分付。何如。上曰。依爲之。旣停之後。之次邑尤甚面里之不得均蒙。獨無向隅之歎乎。尤甚邑尤甚面里。之次邑中。靈山等五邑尤甚面里。依卿言。以五分一停退。尤甚之次面里。靈山等邑外。之次邑尤甚面里。六分一停退。災歲遞易。宜所當念。道臣勿罷。可也。存謙曰。嶺南昨年還餉停退條。道臣狀辭則視同於今年新還。而所請則新還舊還。兩不相當。雖欲稟處。可謂靡所適從。勿施。何如。上曰。去年新還之停退條。今年爲舊還。自是應行之制也。諸道已屬之舊還。本道混置於新還。至有分數停退之請。道伯事得非駭妄之甚乎。卽此一節。道臣之昏憒可知。嗟。彼嶺民。屢經饑饉。又當歉荒。此時催科。雖於當年應捧條。誠有不忍。而忽以他道所無之近二萬包舊還。混置新還之中。必欲準捧。抑何意義。論厥做錯。罷削猶輕。姑且分揀。亦出爲民之意。所謂昨年停退條。依他道例。屬之舊還。更勿以新還擧論事。嚴飭。可也。存謙曰。昨年停退條。依他道例。施行之命。雖出於軫念嶺民之德意。而道臣旣以收捧爲請。至於舊還。非但當初分排之有所斟量。況今新還。旣已分數停退。則舊還準捧。然後可不至於新舊之竝失。而且準捧舊還。充補新還減捧之數。旣有本道之昨年已例。分排舊還二萬石及昨年停退條一萬七千石。令道臣參量分排。於當捧處。以爲準捧充補之地。何如。上曰。昨年停退條。俄令勿論於新還。則以嶺伯迷暗。必認以當捧之舊還。然則本道舊還。元分俵二萬之外。當添一萬七千之數。合以計之。殆近四萬。事之無謂。孰甚於是。以此意自本司。詳細措辭。今日內行會道伯處。但依元分俵數。只捧二萬石。餘皆置之。可也。存謙曰。此全羅監司趙時偉災實分等狀啓也。全州等十五邑。置之尤甚。綾州等二十八邑。置之之次。潭陽等十邑。置之稍實。仍又備陳農形被災之狀。講究來春設賑之策。目下懷保之方。一二蠲免之請。開錄于左。仰冀稟處爲辭矣。分等依狀請施行。所請九條。有關於紓民力者。皆蒙一一允許。而道臣之未及思不敢請者。亦無不曲察而先施之。以至於名日方物。耽羅貢馬。竝賜停退。內院靑大竹。亦爲竝停。開春設賑之資。預爲劃給。物膳甲冑之米。特許添補。蠲恤之政。靡不庸極。逈出常格。綸音渙發。特恩曠絶。今無容更事覆奏者。而推奴徵債。限明秋勿許聽理。尤甚之次邑。無論京外。勿定配所事。竝依狀請許施。來頭賙賑之策。留待道臣。商確狀聞。從後稟處。何如。上曰。依爲之。𡊠曰。今番庭試武科出身中。禁軍別抄騎士別驍士。西北松都人及中庶以下諸般應頉之人。依定式勿論。其外士族子枝。當令赴防。而若値失稔之時。則爲慮主客俱困之弊。有除赴防收米之規矣。今番何以爲之乎。上曰。特爲除赴防。可也。濟遠曰。筵席體貌。何等嚴重。而訓鍊大將具善復。笑言相雜。全無敬謹之意。從重推考。何如。上曰。勿推。可也。上曰。禮房承旨與使臣入侍。出榻敎賤臣承命出。與禮房承旨鄭志儉。使臣李福源偕入進伏。上曰。彼中事情。雖未詳知。今番問安使。以聖節使兼付。好矣。福源曰。然則咨文更當撰出矣。上曰。不必然矣。黑草査對。今日內爲之。延伋進前。上曰。兩司旣未備員。自臺廳傳啓。可也。命退。諸臣以次退出。